Obsidian Entertainment

Obsidian Entertainment, Inc. היא חברת פיתוח משחקי וידאו אמריקנית, הממוקמת באירווין, קליפורניה. החברה הוקמה ביוני 2003, זמן קצר לפני סגירתם של אולפני Black Isle, על ידי עובדי החברה לשעבר פרגוס אורקהארט, כריס אבלון, כריס פארקר, דארן מונאהן וכריס ג'ונס.

אף על פי שהם ידועים ביצירת משחקים מקוריים, רבים מהמשחקים שלהם הם משחקי המשך המבוססים על זיכיונות קיימים אשר חלקם הופצו על ידי אינטרפליי, חברת האם של Black Isle. בין הפרויקטים המוקדמים נכללו Star Wars Knights of the Old Republic II: The Sith Lords ונוורווינטר נייטס 2, שניהם משחקי המשך למשחקים שפותחו במקור על ידי BioWare. לאחר מכן הצוות פיתח את המשחק המקורי הראשון שלהם, Alpha Protocol, בשנת 2010. יצירות בולטות נוספות של Obsidian כוללות את Fallout: New Vegas, Dungeon Siege III ו-South Park: The Stick of Truth, אף הם משחקי המשך של זיכיונות קיימים.

פרויקטים רבים בוטלו לאורך ההיסטוריה של החברה - לרבות כותרים כFutureblight, Dwarfs, Aliens: Crucible ו-Stormlands. כיוון שמספר רב של פרויקטים בוטלו, החברה נכנסה למשבר כלכלי קשה בשנת 2012. כתוצאה מכך, אובסידיאן החליטה לבצע מימון המונים עבור המשחק הבא שלהם, Pillars of Eternity, משחק תפקידים בגוף שלישי, שבסופו של דבר הפך להצלחה מסחררת והציל את האולפן מסגירה. מאז, צוות הפיתוח החל ליצור משחקים מקוריים המבוססים על קניין רוחני עצמאי של החברה, כולל משחק המשך ל-Pillars of Eternity.

בנובמבר 2018 הוכרז כי האולפן נרכש על ידי מיקרוסופט והפך לחלק מאולפני מיקרוסופט (המכונה כיום Xbox Game Studios). המשחק האחרון ששוחרר על ידיהם הוא משחק ההישרדות Grounded.

הפילוסופיה שמאחורי החברה 
החברה בנתה את המוניטין שלה בכך שפיתחה משחקי המשך עבור זיכיונות קיימים, לרבות Star Wars: Knights of the Old Republic, נוורווינטר נייטס, פולאאוט ו-Dungeon Siege. אורקהארט הצהיר כי החברה "בסדר גמור" עם פיתוח של משחקי המשך, כיוון שלטענתו המפתחים יכולים "ללכת לשחק בעולמו של מישהו אחר" ולחקור ולהרחיב את רעיונות המשחקים המקוריים, דבר אותו תיאר כדבר ש"כיף לעשות". הסטודיו גם מאמין שפרויקטים כאלו קלים יותר לפיתוח. החברה ראתה ביצירת משחקי המשך אלו אבני דרך לקראת פיתוח של משחקים מקוריים המבוססים על קניין רוחני משלהם. לאחר המשבר הכלכלי שעברה, האולפן אכן התמקד בפיתוח משחקים משלהם, שאפשרו להם למקסם את חופש היצירה שלהם ולהימלט מהאילוצים שהטילו מו"לים של זיכיונות אחרים. האולפן השתמש בפלטפורמת מימון ההמונים Kickstarter כמדד כדי לראות אם משחק או ז'אנר מסוים פופולרי או לא.

כחברה עצמאית (לפני הרכישה על ידי מיקרוסופט בשנת 2018), האמינו באובסידיאן שעליהם לפעול ולהגיב במהירות לשינויי שוק ולא "לדרוך במקום". בעוד שמוקד הליבה של אובסידיאן עדיין היה פיתוח משחקי תפקידים מונחי-אופי ומוכווני-בחירות, הצוות היה מוכן לנסות פרויקטים קטנים יותר המשויכים לז'אנרים שונים. ההחלטה לפתח את המשחק Armored Warfare הייתה תוצאה אחת של אסטרטגיה זו.

משחקי החברה

קישורים חיצוניים

הערות שוליים

חברות משחקי וידאו אמריקאיות